Шал Хъусен: «Адыгэ бэракъыр ящхьэщыту къытпежьат»
Лъэпкъым ди уэрэджыIакIуэ пэрытхэм ящыщщ Къэбэрдей-Балъкъэрым и мызакъуэу, ди къэралым и щIыпIэ куэдым концерт гуимыхужхэр щызыта, КъБР-м щIыхь зиIэ и артист Шал Хъусен. Ар иджыблагъэ Иорданием зэрыщыIам, и нэгу щIэкIахэм, зыкъызэрагъэлъэгъуам тхутепсэлъыхьыжыну къедгъэблэгъащ.
— ФокIадэм и 1-м щыщIэдзауэ, махуэ пщыкIухкIэ, «Адыгэ» джэгуакIуэ гупыр си гъусэу, Иорданием дыщыхьэщIащ. Кхъухьлъатэм дыкъикIыу щIым дыщытеувам, адыгэ бэракъыр ящхьэщыту ди лъэп къэгъухэр гупышхуэу къытпежьат. Дэ дезыгъэблэгъар «Къэбэрдей-Балъкъэр къэрал университетыр къэзыухахэм я клуб» фIэщыгъэр зезыхьэ зэгухьэныгъэм и тхьэмадэ Еутых Дадийрэ техникэ щIэныгъэхэм я доктор, еджагъэшхуэ Вэрокъуэ Ибрэхьимрэщ.
— Хъусен, «Адыгэ» джэгуакIуэ гупыр нэхъ гъунэгъуу дыбгъэцIыхуамэ ди гуапэт.
— Абы хэтхэщ адыгэ лъэпкъым и мызакъуэу, нэгъуэщI лъэпкъхэм я пшыналъэхэми куууэ хэзыщIыкIхэу Налшык къалэ Сабий гъуазджэхэмкIэ дэт еджапIэ №1-м и егъэджакIуэ Сокъур Анжелэ, абы ипхъу, дунейпсо зэхьэзэхуэхэм я лауреат, зэпеуэ куэдым пашэныгъэ щызыубыда, зи пшынэ гъэбзэрэбзэкIэм щIыналъэ куэдым Iэгуауэ инхэр щыхуаIэта Къардэн Данэ, бэрэбэнауэ, къэфакIуэ Iэзэ ЩIанкIэ Аслъэн, пхъэцIычауэ Аджий Къантемыр сымэ.
Пшыхьым цIыху куэд къекIуэлIат, икIи Iэгуауэ инхэмкIэ дагъэфIащ ди лъэпкъэгъухэм.
— Дэнэ щIыпIэхэм концерт щыф-та, уэ бгъэзэщIа уэрэдхэр ди лъэп- къэгъухэм дауэ къащыхъуа?
— Дэ концертхэр щыттащ Иорда-нием щылажьэ «Адыгэ фIыщIэ Хасэм», КъБКъУ-р къэзыухахэу адыгэбзэкIэ, урысыбзэкIэ, инджылызыбзэкIэ, хьэрыпыбзэкIэ псалъэхэм я пщIантIэ инхэм, адыгэ еджапIэхэм, нэгъуэщI щIыпIэ куэдми. Сэ згъэзэщIащ «Дахэу щыIэм я лей», «Нэхущ удж», «Адыгэ нэмыс», «Си нанэ», «Уджыр къыбогъажьэ» уэрэдхэр, нэгъуэщIхэри. Ди лъэпкъэгъухэм ди утыку итыкIэр ягу зэрырихьам и щыхьэту иджыри тедгъэзэну къыдэлъэIуащ.
— Иорданием щыфлъэгъуахэм ящыщу сыт нэхъ уигу къинэжа? Иджыри зэ тедгъэзэжарэт, жыфIэркъэ?
— Дэ зыдгъэпсэхуну, ди нэгу зедгъэужьыну зэман хэха диIауэ жыпIэ хъунукъым. Апхуэдэу щыт пэтми, зэман тIэкIу къыщытхуэнэхэм деж зыдагъэплъыхьащ. Иорданием и «Къалэжьыр», нэгъуэщI куэди да-гъэлъэгъуащ. Бысым тхуэхъуа ди лъэпкъэгъухэр хуабжьу къытхуэгумащIэт: унагъуэ-унагъуэкIэ дытрагуашэри дагъэхьэщIащ, ерыскъы берычэт зытелъ Iэнэхэр къытхуагъэуващ. Псом хуэмыдэу ди гуапэ хъуащ Иорданием щыпсэу ди къуэшхэмрэ ди шыпхъухэмрэ нэмыс лъагэ зэрадэтлъэгъуар. Абыхэм адыгэбзэ къабзэ зэраIурылъым и мызакъуэу, ди адэжьхэм къытхуагъэна хабзэ дахэ-ри зэрахьэ, лъэпкъ тхыдэм фIыуэ щыгъуазэщ, я хэку къагъэзэжыну я гугъэщ. Илъэс къакIуи Иорданием тедгъэзэну дызэрырагъэблэгъар хуабжьу ди гуапэ хъуащ.
Щихъ Болэт.
